Päärakennuksen kyltti.
**Saab Kockums AB** on ruotsalainen laivanrakennusyritys, jonka on vuodesta 2014 omistanut puolustusvälineyhtiö Saab. Kockumsin aiempi omistaja oli saksalainen ThyssenKrupp-konserni. Yrityksen historia juontaa juurensa Malmössä sijainneeseen Kockums-telakkaan, joka valmisti myös siviilialuksia vuoteen 1987 saakka ja työllisti suurimmillaan yli 6 000 ihmistä.

Saab Kockums valmistaa lähinnä sotalaivoja. Uudet laivat ja sukellusveneet rakennetaan nykyään Karlskronassa (Karlskronavarvet, kuulunut vuodesta 1989 Kockums AB:hen), sillä valmistus Malmössä päättyi 1998. Siviilituotanto Malmössä päättyi 1987. Kockumsista tuli vuonna 2007 osaomistaja Ruotsin puolustusvoimien aiemmin omistamaan yhtiöön *Marinverkstäderna*, joka sijaitsee Muskössä Tukholman lähellä.

Historiaa
---------

Kockumsin suku on 1820-luvulla Malmössä kaupan ja teollisuuden piirissä aloittanut suku. Frans Henrik Kockum kokosi suuren omaisuuden panostamalla tupakanvalmistukseen. Varallisuutensa ansiosta hän perusti 1840 konepajan ja valimon ja alkoi valmistaa maatalouskoneita, viinantislausvälineitä, liesiä ja uuneja, ja vuodesta 1850 myös junanvaunuja. Suvun tiilitehdas Lommassa erikoistui sementintuotantoon, ja tästä liiketoiminnasta syntyi 1871 Skånska Cement AB, josta kehittyi kansainvälinen rakennusyhtiö Skanska.

Vuonna 1870 perustettiin telakka Malmön satamaan. Se työllisti parhaimmillaan yli 6 000 ihmistä ja oli kaupungin suurin työnantaja ja toisen maailmansodan jälkeen yksi maailman suurimmista telakoista, päätuotteenaan suuret rahtilaivat. Telakan toiminta loppui 1987 viimeisenä isoja siviililaivoja valmistaneena ruotsalaistelakkana. Muutkin telakat oli vuodesta 1977 alkaen sulautettu valtio-omisteiseen Svenska Varv -yhtiöön ja lopetettu. Kockumsin telakan noin 2 500 työntekijästä 750 saattoi jatkaa sotilassukellusveneitä valmistavan Kockums Marine AB:n palveluksessa.

Vuonna 1999 Kockumsin osti saksalainen Howaldtswerke-Deutsche Werft, josta tuli 2005 osa saksalaista ThyssenKruppia. Ruotsalaisyhtiön nimenä oli tuon jälkeen ThyssenKrupp Marine Systems (TKMS). Vuonna 2014 Saab osti TKMS:n ja nimeksi tuli Saab Kockums.

### Kockums-työkoneet

Kockums oli aikoinaan myös merkittävä kaivinkoneiden ja metsäkoneiden valmistaja sen ostettua 1947 ruotsalaisen Landskrona-yhtiön. Vuonna 1979 Ruotsin valtion omistamalle Statsföretagille siirtynyt liiketoiminta myytiin 1982 osin Volvo BM -työkonevalmistajalle ja 1984 metsäkoneiden osalta suomalaiselle Rauma-Repolalle. Suomalaisyritys oli jo 1980 ostanut kaksi muuta ruotsalaista metsäkonevalmistajaa, Bruun Systemsin ja ÖSAn, ja yhdisti nämä kaikki suomalaisen Lokomo Forestin kanssa metsäkonevalmistajaksi nimeltä Forest Machine Group (FMG). Amerikkalaisen Timberjackin oston 1989 jälkeen yrityksestä tuli FMG Timberjack, sitten Timberjack, jonka vuonna 2000 osti John Deere.

Lähteet
-------

1. 1 2 3  Platser och byggnader: Kockums *Malmön kaupunki*.  12.10.2020. Viitattu 26.12.2020.
2. ↑  Artikel från Arkitektkopia (Arkistoitu – Internet Archive)
3. ↑  Artikel hos Blekinge Läns Tidning[vanhentunut linkki]
4. ↑  Pekkala, Juhani: Ruotsi lopettaa viimeisen telakkansa.  *Helsingin Sanomat*, 16.1.1987, s. 29. Näköislehti (maksullinen). Viitattu 25.12.2020.
5. ↑  Virtanen, Sofia: Saab alkaa valmistaa sukellusveneitä - osti niihin erikoistuneen firman 37 miljoonalla *Tekniikka & Talous*.  30.6.2014. Viitattu 25.12.2020.
6. ↑  Uosukainen, Riikka: Ruotsin Karlskronassa on maan salaisin telakka – uuden polven sukellusveneet valmistuvat lähivuosina *Yle Uutiset*.  12.1.2019. Viitattu 25.12.2020.
7. ↑  Rauma-Repola sieppasi metsäkoneet Kockumsilta.  *Helsingin Sanomat*, 16.8.1984, s. 25. Artikkelin verkkoversio. Viitattu 25.12.2020.
8. ↑  Perälä, Pekka: Pala metsäkonehistoriaa: Ösasta John Deereen *Metsätrans*.  19.4.2018. Viitattu 25.12.2020.

Aiheesta muualla
----------------

CommonsCommons
Wikimedia Commonsissa on kuvia tai muita tiedostoja aiheesta **Saab Kockums**.
* Kockums AB
* Kockums Industrier AB
* Howaldtswerke Deutsche Werft (Arkistoitu – Internet Archive)

Käännös suomeksiKäännös suomeksi Tämä artikkeli tai sen osa on käännetty tai siihen on haettu tietoja muunkielisen Wikipedian artikkelista.